VDSS Sodba Psp 66/2025
Sodna praksa Višjega delovnega in socialnega sodišča, 2025-05-07

mag. Lilijana Strban (preds.), Edo Škrabec (poroč.), mag. Biserka Kogej Dmitrovič

izredna denarna socialna pomoč - upravni akt - prosti preudarek

V tem primeru je preverjanje zakonitosti upravnega akta, izdanega na podlagi (širše ali ožje) diskrecije, osredotočeno predvsem na preizkus meja in namen prostega preudarka.

Pritožba se zavrne in se potrdi sodba sodišča prve stopnje.

1. Sodišče prve stopnje je z izpodbijano sodbo zavrnilo tožbeni zahtevek, da se odpravi odločba tožene stranke številka: ... z dne 20. 5. 2024 in odločba Centra za socialno delo A. (CSD) številka: ... z dne 5. 1. 2024 in da se tožniku prizna izredna denarna socialna pomoč za čas od 1. 1. 2024 do 29. 2. 2024 v višini 7.320,00 EUR.

2. Zoper sodbo je pritožbo vložil tožnik. V pritožbi opisuje težke socialne razmere, v katerih se je znašel. Premoženje je plombirano, enako tudi žiro račun. Ima velike stroške, saj mora ogrevati 1.500 m2 poslovnih prostorov. Za vzdrževanje si mora izposojati denar in odplačevati dolg. Zato meni, da je potrebno ugoditi postavljenemu tožbenemu zahtevku.

4. Pritožbeno sodišče je preizkusilo sodbo sodišča prve stopnje v mejah razlogov, navedenih v pritožbi. Po drugem odstavku 350. člena Zakona o pravdnem postopku (v nadaljevanju: ZPP)

v zvezi z 19. členom Zakona o delovnih in socialnih sodiščih (v nadaljevanju: ZDSS-1)

je po uradni dolžnosti pazilo na bistvene kršitve določb pravdnega postopka, navedene v drugem odstavku 350. člena ZPP, ter na pravilno uporabo materialnega prava. Ugotovilo je, da sodišče prve stopnje ni storilo bistvenih kršitev določb pravdnega postopka, na katere je treba paziti po uradni dolžnosti. Dejansko stanje je pravilno in popolno ugotovilo ter tudi sprejelo pravilno materialnopravno odločitev.

5. Sodišče prve stopnje je presojalo drugostopenjsko odločbo tožene stranke številka: ... z dne 20. 5. 2024, s katero je bila zavrnjena tožnikova pritožba, vložena zoper prvostopenjsko odločbo CSD številka: ... z dne 5. 1. 2024. Z navedeno odločbo je prvostopenjski organ (CSD) odločil, da sta tožnik in njegova žena upravičena do izredne denarne socialne pomoči v višini 730,58 EUR mesečno za čas od 1. 1. 2024 do 29. 2. 2024 za nakup kurjave.

6. Glede na pritožbene navedbe je sporna višina priznane izredne denarne socialne pomoči.

7. Zakon o socialnovarstvenih prejemkih (v nadaljevanju: ZSVarPre)

v 33. členu določa, da se ne glede na določbe tega poglavja (2. poglavja), lahko samski osebi oziroma družini kot posebna oblika denarne socialne pomoči, dodeli izredna denarna socialna pomoč, če se ugotovi, da se je samska oseba ali družina iz razlogov, na katere ni mogla ali ne more vplivati, znašla v položaju materialne ogroženosti oziroma, če izkazuje izredne stroške, ki so vezani na preživljanje, ki jih z lastnim dohodkom ali lastnim dohodkom družine ne more pokrivati.

gre pri izredni denarni socialni pomoči za subsidiarno upravičenje, ki ga zagotavlja država iz javnih sredstev šele, ko posameznik izčrpa vse možnosti za preživljanje z lastnimi močmi, vključno z morebitnim zmanjšanjem premoženja. Izredna denarna socialna pomoč je namenjena reševanju materialne ogroženosti, ki je pravni standard in se ugotavlja glede na okoliščine vsakokratnega primera. Odločanje o pravici je diskrecijsko. Pristojni CSD v skladu s 6. členom Zakona o splošnem upravnem postopku (v nadaljevanju: ZUP)

o pravici odloča v mejah pooblastila in v skladu z namenom, za katerega je pooblastilo dano. Kot to pravilno poudarja že sodišče prve stopnje, gre v tem primeru za odločanje po prostem preudarku v okviru zakonskih določb. V tem primeru je preverjanje zakonitosti upravnega akta, izdanega na podlagi (širše ali ožje) diskrecije, osredotočeno predvsem na preizkus meja in namen prostega preudarka.

9. Iz dejanskih ugotovitev sodišča prve stopnje in iz listin v spisu izhaja, da je tožnik 4. 12. 2023 vložil vlogo za dodelitev izredne denarne socialne pomoči za nakup drv. Vlogi je predložil predračun z dne 27. 11. 2023 za nakup 75 m³ hlodovine v višini 7.320,00 EUR. CSD je v predsodnem postopku ugotovil, da je tožnik oziroma njegova družina trenutno materialno ogrožena zaradi nakupa kurjave.

10. Glede višine priznanega zneska je potrebno izhajati iz določbe tretjega odstavka 33. člena ZSVarPre, kjer je določeno, da višina izredne denarne socialne pomoči mesečno ne sme presegati višine enega minimalnega dohodka samske osebe ali družine, v enem koledarskem letu pa ne sme presegati višine petih njenih minimalnih dohodkov, od katerih se lahko višina treh njenih minimalnih dohodkov dodeli le za izredne stroške, nastale zaradi naravne nesreče ali višje sile. Za odločitev je torej odločilna višina minimalnega dohodka družine. Ta se izračuna upoštevaje 26. člen ZSVarPre. Kot to pravilno poudarja sodišče prve stopnje, je v času od 1. 3. 2023 do 29. 2. 2024 osnovni znesek minimalnega dohodka znašal 465,34 EUR.

Skladno s 26. členom ZSVarPre se pri določitvi višine minimalnega dohodka upošteva prva odrasla oseba s ponderjem 1, druga odrasla oseba pa s ponderjem 0,57 (1 × 465,34 EUR + 0,57 x 465,34 EUR). Višina enega minimalnega dohodka družine tako znaša 730,58 EUR. Gre za maksimalen mesečni znesek. CSD je izredno denarno socialno pomoč priznal v višini 730,58 EUR mesečno za čas od 1. 1. 2024 do 29. 2. 2024. Izredna denarna socialna pomoč je bila torej priznana v maksimalnem znesku, kot to pravilno poudarja že sodišče prve stopnje.

11. V enem koledarskem letu izredna denarna socialna pomoč ne sme presegati višine petih minimalnih dohodkov, od katerih se lahko višina treh minimalnih dohodkov dodeli le za izredne stroške, nastale zaradi naravne nesreče ali višje sile. Kot to izhaja iz zapisnika naroka za glavno obravnavo z dne 4. 12. 2024, je bila tožniku kasneje za mesece september, oktober in november priznana izredna denarna socialna pomoč v mesečni višini 761,00 EUR, kar pomeni, da je tožnik v koledarskem letu 2024 prejel pet njegovih minimalnih dohodkov izredne denarne socialne pomoči, torej maksimalno višino izredne denarne socialne pomoči, ki se lahko prizna v koledarskem letu.

12. Glede na navedeno ni zakonske podlage, da bi se tožniku oziroma njegovi družini za koledarsko leto 2024 priznala izredna denarna socialna pomoč v višjem znesku in so torej s tem v zvezi pritožbene navedbe neutemeljene.

13. Glede na navedeno je pritožbeno sodišče na podlagi 353. člena ZPP pritožbo kot neutemeljeno zavrnilo in potrdilo izpodbijano sodbo sodišča prve stopnje.

Glej Psp 150/2018, Psp 204/2018, Psp 315/2018.

Glej sodbo Vrhovnega sodišča RS, opr. št. VIII Ips 152/2016 z dne 11. 10. 2016.

Sklep o usklajenih višinah transferjev, ki so določeni v nominalnih zneskih ter o odstotku uskladitve drugih transferjev posameznikom in gospodinjstvom v Republiki Sloveniji, Ur. l. RS, št. 25/2023.

Zakon o socialno varstvenih prejemkih (2010) - ZSVarPre  - člen 26, 33, 33/3

Zakon o splošnem upravnem postopku (1999) - ZUP  - člen 6

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.